**Δρ. ΠΑΠΑΔΑΚΗ ΕΛΕΝΗ**

**Ε.Ε.Π . - ΙΤΑΛΙΚΗ ΓΛΩΣΣΑ**

**ΚΕΝΤΡΟ ΔΙΔΑΣΚΑΛΙΑΣ ΞΕΝΩΝ ΓΛΩΣΣΩΝ, Α.Π.Θ.**

Γεννήθηκε στην Αθήνα το 1967. Έκανε προπτυχιακές σπουδές στο Τμήμα Ιταλικής Γλώσσας και Φιλολογίας του Αριστοτέλειου Πανεπιστήμιου Θεσσαλονίκης. Από το ίδιο Πανεπιστήμιο απέκτησε μεταπτυχιακό και διδακτορικό δίπλωμα στη Διδακτική των Γλωσσών με διατριβή πάνω στο θέμα «Η παρεμβολή της μητρικής γλώσσας των Ελλήνων που μαθαίνουν την ιταλική γλώσσα»*.* To 2007 απέκτησε δεύτερο μεταπτυχιακό δίπλωμα από το ιταλικό Πανεπιστήμιο Ca’ Foscari της Βενετίας στη Διδακτική και Προώθηση της ιταλικής γλώσσας και κουλτούρας για ξένους.

Μετά από δωδεκαετή απασχόληση σε φροντιστήρια ξένων γλωσσών, στα ΤΕΙ Αθήνας και Πειραιά, στη Σχολή Ικάρων, στη Σχολή Αξιωματικών Νοσηλευτών ως δάσκαλος της ιταλικής, προσλήφθηκε ως ΕΕΠ, το 2002, στο Κέντρο Διδασκαλίας Ξένων Γλωσσών του Α.Π.Θ., όπου διδάσκει την ιταλική γλώσσα και στοιχεία ιταλικού πολιτισμού σε όλα τα τμήματα του ΑΠΘ που προσφέρουν τη γλώσσα εντός ή εκτός του προγράμματος σπουδών τους.

Από το 2009 ως και σήμερα συνεργάζεται με το ιταλικό πανεπιστήμιο Ca’ Foscari της Βενετίας, δίδαξε το μάθημα της Φωνητικής σε μεταπτυχιακούς φοιτητές εξ αποστάσεως στο Dipartimento delle Scienze del Linguaggio (Itals Master), είναι tutor di tesi και μέλος της επιτροπής αξιολόγησης των μεταπτυχιακών εργασιών των φοιτητών του ίδιου τμήματος.

Έχει συμμετάσχει σε επιμέλειες εκδόσεων ιταλικών διδακτικών βιβλίων και λεξικών (εκδοτικός οίκος Perugia), έχει δημοσιεύσει άρθρα σχετικά με τη διδακτική της ιταλικής σε ελληνική και ιταλική γλώσσα. Έχει οργανώσει και παραδώσει σεμινάρια και ομιλίες σε δασκάλους της ιταλικής (στην ελληνική και ιταλική γλώσσα) σε θέματα μεθοδολογίας της διδασκαλίας (Ιταλικό Ινστιτούτο-Θεσσαλονίκη, Πανελλήνιος Σύλλο­γος Καθη­γη­τών Ξένων Γλωσσών Φροντιστηρίων & Σχολών Ελλάδος-Αθήνα, Centro Insegnanti di Italiano per Stranieri CIDIS-Αθήνα, Società Dante Alighieri-Αθήνα, Ομοσπονδία Ιδιοκτητών Φροντιστηρίων Ξένων Γλωσσών PALSO-Αθήνα). Έχει συμμετάσχει σε διάφορα συνέδρια με ανακοινώσεις και poster και σε 8 ερευνητικά προγράμματα (2008-2012).

Ήταν μέλος της ομάδας του Κρατικού Πιστοποιητικού Γλωσσομάθειας (2003-2017) για τη σύνταξη θεμάτων των εξετάσεων, καθώς επίσης βαθμολογήτρια και αξιολογήτρια στις εξεταστικές περιόδους του Κπγ, μέλος της ΚΕΕ του Κπγ – εισηγήτρια θεμάτων, υπεύθυνη της τράπεζας θεμάτων και μέλος της ομάδας για το ηλεκτρονικό τεστ Κπγ.

Είναι μέλος του ΔΣ του ΚΔΞΓ, ως εκπρόσωπος της ιταλικής γλώσσας, από το 2004.

Διοργάνωσε έκθεση φωτογραφίας με τους φοιτητές της στα πλαίσια της Φοιτητικής Εβδομάδας (2010) και μια Ημερίδα «Αστυνομικής Λογοτεχνίας» (2019) σε συνεργασία με το Τμήμα Ιταλικής Γλώσσας και Φιλολογίας.

Συμμετείχε στην Ευρωπαϊκή Αθλητική Διοργάνωση *Europe Corporate Games* (2008-2010) με την ομάδα του Πανεπιστημίου στο άθλημα της επιτραπέζιας αντισφαίρισης με προκρίσεις στην πρώτη και δεύτερη θέση στο ατομικό και την πρώτη και τρίτη θέση στο διπλό.

Παρακολούθησε εκπαιδευτικό πρόγραμμα εξ αποστάσεως στο Κέντρο Συνεχιζόμενης Εκπαίδευσης και Δια βίου Μάθησης του Ε.Κ.Π.Α. με τίτλο «Εγκληματολογική ψυχολογία» /Forensic Psychology (2016- 2017), ECVET 6,25.

Παρακολούθησε σεμινάρια και συνέδρια Δημιουργικής Γραφής δια ζώσης και εξ αποστάσεως (2016-2023), κέρδισε 2 διαγωνισμούς διηγήματος (ΛΕΑ/Λογοτεχνία εν Αθήναις 2020 & ΧΕΝ Κομμοτηνής 2020), ενώ πολλά διηγήματά της έχουν δημοσιευστεί στα περιοδικά ΧΑΡΤΗΣ, ΒΟΟΚPRESS και στη συλλογή «Nουάρ Θεσσαλονίκη» (2ος τόμος).

Εκπόνησε σεμινάριο με τίτλο «Salonicco, il quartiere delle campagne e delle torri (1885-1912). Guida virtuale alle ville, ai proprietari e agli architetti» μετά από πρόσκληση από το ISUFI High School του Πανεπιστημίου του Salento (16.6.2022).

Ευαισθητοποιημένη για τα ΛΟΑΤΚΙ+ ζητήματα και δικαιώματα, παρακολουθεί σεμινάρια εξ αποστάσεως και δια ζώσης και ενημερώνεται συστηματικά («Συμπεριληπτικές προς ΛΟΑΤΚΙ+ άτομα πρακτικές στον ακαδημαϊκό χώρο» 2022. Εργαστήριο ΜΕΘΕΞΗ, Πάντειο Πανεπιστήμιο). Παρακολουθεί και ενημερώνεται για τις πρακτικές και τις δραστηριότητες της Επιτροπής Ισότητας των Φύλων του ΑΠΘ και συμμετείχε στη 2η Συνάντηση Γυναικών Στελεχών του Αθλητισμού (Θεσσαλονίκη, 2018).